[pic] | KOMISIJA EVROPSKIH SKUPNOSTI |

Bruselj, 30.9.2008

COM(2008) 521 konč.

Predlog

SKLEP SVETA

o podpisu in začasni uporabi Sporazuma o določitvi okvira za sporazum o gospodarskem partnerstvu med Evropsko skupnostjo in njenimi državami članicami na eni strani ter partnerskimi državami Vzhodnoafriške skupnosti na drugi strani

(predložila Komisija)

OBRAZLOŽITVENI MEMORANDUM

Priloženi predlog je pravni instrument za podpis in začasno uporabo Sporazuma o določitvi okvira za sporazum o gospodarskem partnerstvu (FEPA) med Evropsko skupnostjo in njenimi državami članicami na eni strani in partnerskimi državami Vzhodnoafriške skupnosti na drugi strani.

(i) Predlog Sklepa Sveta o podpisu in začasni uporabi Sporazuma o določitvi okvira za sporazum o gospodarskem partnerstvu (FEPA).

Kot je bilo objavljeno v sporočilu Svetu in Evropskemu parlamentu z dne 23. oktobra 2007, je bil FEPA sklenjen v izogib prekinitvi trgovanja s Skupnostjo, potem ko je 31. decembra 2007 prenehal veljati trgovinski režim iz Priloge V Sporazuma in Cotonouja in opustitev STO, ki zajema navedeni reži. Ta pogajanja so bila zaključena s parafiranjem FEPA 27. novembra 2007 pred iztekom veljavnosti trgovinskega režima iz Priloge V Sporazuma iz Cotonouja 31. decembra 2007 in opustitve Svetovne trgovinske organizacije (STO), ki zajema navedeni trgovinski režim.

Posledično so bile vse partnerske države Vzhodnoafriške skupnosti (Burundi, Kenija, Ruanda, Tanzanija, Uganda) vključene na seznam držav, ki so imele koristi od ponudbe za dostop na trg Skupnosti v okviru sporazumov o gospodarskem partnerstvu z dne 1. januarja 2008, iz Priloge 1 Uredbe o dostopu do trga v okviru SGP, ki jo je Svet sprejel 20. decembra 2007[1]. Njihova vključitev na seznam je po ratifikaciji FEPA vseh pogodbenic postala stalna. To bo zagotovilo usklajen trgovinski režim z EU, ki bo omogočil boljši dostop do trga za vse države Vzhodnoafriške skupnosti, vključno s štirimi državami, katerim so Združeni narodi priznali status najmanj razvite države.

FEPA je sporazum o določitvi okvira za SGP, katerega uporaba bo razširjena na podlagi rezultatov pogajanj o celovitem SGP, sprejetim do konca julija 2009. Vključuje vse ukrepe, potrebne za vzpostavitev območja proste trgovine, ki so združljivi z določbami člena XXIV GATT 1994[2]. Ta sporazum poleg določb o pravilih o poreklu blaga, netarifnih ukrepih, ukrepih trgovinske zaščite, izogibanju sporom in o poravnavi vsebuje tudi določbe na področju ribištva ter upravne in institucionalne določbe.

Pogajanje o celovitem SGP se nadaljuje v skladu z direktivami za sporazume o gospodarskem partnerstvu z državami AKP, ki jih je Svet sprejel 12. junija 2002.

Institucionalne določbe vključujejo Svet SGP, ki ga sestavljajo predstavniki strank, ki bodo odgovorne za izvajanje sporazuma.

FEPA do začetka svoje veljavnosti predvideva začasno uporabo Sporazuma.

Komisija je rezultate pogajanj ocenila kot zadovoljive in v skladu s pogajalskimi direktivami Sveta, zato Svetu predlaga, da

- v imenu Evropske skupnosti odobri podpis FEPA,

- odobri začasno uporabo FEPA do začetka njegove veljavnosti.

Predlog

SKLEP SVETA

o podpisu in začasni uporabi Sporazuma o določitvi okvira za sporazum o gospodarskem partnerstvu med Evropsko skupnostjo in njenimi državami članicami na eni strani ter partnerskimi državami Vzhodnoafriške skupnosti na drugi strani

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 133 in 181 v povezavi s prvim pododstavkom člena 300(2) Pogodbe,

ob upoštevanju predloga Komisije[3],

ob upoštevanju naslednjega:

(1) Svet je 12. junija 2002 pooblastil Komisijo za začetek pogajanj o sklenitvi sporazumov o gospodarskem partnerstvu z državami AKP.

(2) Pogajanja za Sporazum o določitvi okvira za sporazum o gospodarskem partnerstvu (v nadaljnjem besedilu: FEPA) med Evropsko skupnostjo in njenimi državami članicami ter partnerskimi državami Vzhodnoafriške skupnosti (Burundi, Kenija, Ruanda, Tanzanija, Uganda) so bila zaključena 27. novembra 2007.

(3) Člen 45(4) FEPA predvideva začasno uporabo Sporazuma do začetka njegove veljavnosti.

(4) FEPA je treba glede na to, da bo sklenjen pozneje, podpisati v imenu Skupnosti ter ga začasno uporabljati –

SKLENILA:

Člen 1

Podpis Sporazuma o določitvi okvira za sporazum o gospodarskem partnerstvu s partnerskimi državami Vzhodnoafriške skupnosti ter Evropsko skupnostjo in njenimi državami članicami se odobri v imenu Skupnosti ob upoštevanju sklepa Sveta o sklenitvi navedenega Sporazuma o gospodarskem partnerstvu.

Besedilo Sporazuma je priloženo k temu sklepu.

Člen 2

Predsednik Sveta je pooblaščen, da določi osebo(-e), pooblaščeno(-e) za podpis Sporazuma v imenu Evropske Skupnosti s pridržkom njegove sklenitve.

Člen 3

Sporazum se do zaključka postopka sklenitve uporablja začasno, kakor je določeno v členu 45(4) Sporazuma. Komisija bo v obvestilu objavila datum začasne uporabe.

V Bruslju, […]

Za Svet

Predsednik[…]

OCENA FINANČNIH POSLEDIC ZAKONODAJNEGA PREDLOGA S PRORAČUNSKIM VPLIVOM, OMEJENIM IZKLJUČNO NA STRAN PRIHODKOV

1. NASLOV PREDLOGA:

SKLEP SVETA o podpisu in začasni uporabi Sporazuma o določitvi okvira za sporazum o gospodarskem partnerstvu med Evropsko skupnostjo in njenimi državami članicami na eni strani in partnerskimi državami Vzhodnoafriške skupnosti na drugi strani.

2. PRORAČUNSKE VRSTICE:

Poglavje in člen: 12/120

Znesek za zadevno leto, določen v proračunu: 16 431 900 000 (Proračun 2008)

3. FINANČNI VPLIV

( Predlog nima finančnih posledic.

( Predlog nima finančnega vpliva na odhodke, ima pa finančni vpliv na prihodke – učinek je naslednji:

4. UKREPI PROTI GOLJUFIJAM

Zaradi zaščite finančnih interesov Skupnosti pred prevarami in drugimi nepravilnostmi lahko Komisija izvaja preverjanja in inšpekcije na kraju samem v skladu s členom 22 Sporazuma med partnerskimi državami Vzhodnoafriške skupnosti ter Evropske skupnosti in njenimi državami članicami ter členom 7 Protokola 2, ki mu je priložen. Po potrebi Evropski urad za boj proti goljufijam (OLAF) izvede preiskave, ki jih ureja Uredba Evropskega parlamenta in Sveta (ES) št. 1073/1999. Komisija bo redno izvajala preverjanja dokumentov na kraju samem.

5. DRUGE PRIPOMBE

Vse ostale carinske tarife za proizvode s poreklom iz navedenih regij ali držav AKP, ki so zaključile pogajanja o sporazumih o gospodarskem partnerstvu ali o sporazumih, ki vključujejo trgovinske režime, združljive z STO, so bile s sprejetjem Uredbe Sveta (ES) št. 1528/2007 odpravljene. Zato v zvezi s tem predlogom ni dodatnega finančnega vpliva.

[1] Uredba Sveta (ES) št. 1528/2007.

[2] Splošni sporazum o tarifah in trgovini (1994).

[3] UL C […], […], str. […].